《北固山》
宋代·翟汝文

山形郁长虬，掉尾趋平川。回峰耸赑屃，广殿凌云巅。

登临望八耸，天盖垂空元。鸿濛一气乱，鬼物半涂颠。

天风河汉响，户牖斗柄悬。黄图昔散漫，赤伏竟沮迁。

凄凉霸气歇，徙倚平台骞。山川宛如昔，独为骚人妍。

江声战九地，幽愤为谁湔。晴雷殷列缺，电火搜蜿蜒。

矞皇故代物，猛炽随飞烟。僧繇六花佛，生面行差肩。

铢衣类帝网，肉髻浮青莲。巍峨开元帝，玉座犹高悬。

奋迅陆子画，青■戏芝田。萧梁遗巨镬，仿佛像奸镌。

赞皇艺两柏，郁屈蛟龙缠。空焚荡灰劫，涕视悲人天。

铿铿斧斤初，千柱欻修椽。苍头封草树，佳气封云泉。

孤标危塔涌，迥佛层阴坚。溟翻塔影倒，天转磨蚁旋。

咨嗟一弹指，悲悟三生缘。有生甚脆弱，膏火消烦煎。

喟彼昔夸夺，修罗搆戈鋋。吾将声洪钟，须弥叫金仙。

作者简介：（1076—1141）润州丹阳人，字公巽。哲宗元符三年进士。徽宗时，除秘书郎，拜中书舍人，迁给事中。因劾内侍梁师成强市百姓墓田，增辟园池，黜守宣州。钦宗即位，召为翰林学士，知越州兼浙东安抚使。高宗建炎改元，上疏乞请减上供数额。绍兴二年，除参知政事。秦桧劾其专擅，罢去。好古博雅，工画及篆籀，有《忠惠集》。门人私谥忠惠。